'Iyozala Nkomoni ngo2017 Lapho Amapermits eSouth Africa Ephela Ukusebenza'
AbeZimbabwe abaseSouth Africa abaphiwa amapermit ka 2010, bathi kumele kuxoxiswane ukuze bengabaxotshwa elizweni lapho amapermit abo ephelelwa yisikhathi ngo2017
JOHANNESBURG — Izizalwane zeZimbabwe ebeziseSouth Africa ngokungekho emthethweni ezaphiwa amapermit oxolo ngo 2010, zithi seziphakathi kokuhlela ukukhulumisana lohulumende weZimbabwe ukuthi axumane lowe South Africa ukuze angabaxotshi elizweni nxa amapermit la ephelelwa yisikhathi ngo 2017. UBenedict Nhlapho udingisisa kabanzi ngezizatho zaleli nyathelo njengoba uhulumende wele South Africa wakubeka kwacaca ukuthi bonke abalamapermit la kuzafuze babuyele kubo ekupheleni kuka2017. Kwabayinjabulo enkulu ngo 2010 ngesikhathi uhulumende wakwele South Africa esithi bonke abeZimbabwe abaselizweni ngokungekho emthethweni kabaze bazothola imvumo kungelambuzo. Kodwake umphathintambo wogatsha lwendaba zasekhaya kweleSouth Africa umnumnzana Malusi Gigaba usekubeke kwacaca ukuthi bonke abalamapermit la kuzafuze babhekise amabombo ekhaya ekupheleni kuka2017. Le yinto esilethe ukudana kakhulu kuzizalwane zeZimbabwe ezinye ebesezileminyaka edlula itshumi zihlala kweleSouth Africa. Umgcinisihlalo weZimbabwe Community in South Africa umnumnzana Ngqabutho Mabhena uthi bafuna uhulumende weZimbabwe ancedisane labo ekuxazululeni loluhlupho. Esinye isizalwane seZimbabwe umnumnzana Nkosikhona Sibanda uthi kumnyama emuva laphambili njalo kabazi ukuthi iyozalwa nkomoni mhlaka 31 Mpalakazi 2017. UMabhena laye uvumelana loSibanda esithi inkulu ingxabangxoza ezadalwa yikubuyiselwa emuva kwezizalwane zeZimbabwe lezi. Abanye sebeleZindlu kanti abanye baqhuba amabhizimusi kodwa engakafiki kubanga lokuthi bangaphiwa ipermit yabosomabhizimusi. Kukhona laba abalabantwana abasesikolweni labo osekuzafuze batshiye baphindele ekhaya. Abanyeke sebazala abantwana lezi zalwane zakweleSouth Africa kanti abanye abantwababo kabakaze balugxobe eZimbabwe njalo lencwadi zeZimbabwe kabalazo. USibanda uthi into engabathokozisa yikuthi bekelwe baphile impilo zabo zingaphazanyiswanga. Uthike ithemba labo selisekuthini uhulumende weZimbabwe loweSouth Africa bazabahlenga kuloluhlupho. UMabhena yena uthi okwamanje baphakathi kokukhangelisisa ukuthi zingaki izizalwane zamapermit ezilelungelo lokuthola olunye uhlobo lwamapermit abalisa awezisebenzi ezingatholakali lula kweleSouth Africa, awemitshado lababhizimusi. UMabhena ukhuthaza izizalwane zeZimbabwe ukuthi zizizambe, ziphile kahle kwele South Africa hatshi ukwaziwa ngezinto ezimbi, ngoba lokhu kungenza yonkele imizamo ingaphumeleni.